Kind onder ses wat in Britse skietery sterfPolisielede op die toneel in Plymouth, Engeland, waar die skietery plaasgevind het. (Foto: Shoker Abobeker/Twitter) Ses mense, onder wie ŉ kind jonger as tien asook die vermeende aanvaller, is dood in ŉ skietery Donderdag in Plymouth, Engeland. Die sterftesyfer maak dit die ergste massaskietery in die Verenigde Koninkryk die afgelope dekade. Polisiebeamptes, dokters en nooddienswerkers is kort ná 18:00 Britse tyd (19:00 SA tyd) na Biddickrylaan in die Keyham-gebied van Plymouth ontbied waar twee mans en twee vroue op die toneel gesterf het. Die vermeende aanvaller is ook op die toneel dood en nog ŉ vrou het later in ŉ hospitaal beswyk. “Almal het vermoedelik weens skietwonde gesterf,” het die polisie gesê. Verskeie ander slagoffers is vir beserings na hospitale gehaas. Die skietery is as ŉ “kritieke voorval” bestempel, maar volgens die polisie hou dit nie met terreur verband nie. Dit is in dié stadium egter onduidelik hoe die slagoffers en die skieter met mekaar verbind word en besonderhede oor die verloop van gebeure in dié stil dorp in die suidweste van Devon is vaag. “This is a an incredibly dark day for our city but the Keyham community is strong” – Plymouth MP @LukePollard on @TimesRadio this morning. More reaction to come with @jennykleeman and @Chloetilley. https://t.co/teR4nyzq1L — David Friend (@David_Friend01) August 13, 2021 “Die polisie benadruk dat dit nie ŉ terreurverwante voorval is nie,” het die Devon- en Cornwall-polisie gesê. Daar word tans ook nie na enige ander betrokkenes gesoek nie. Volgens die polisie duur die ondersoek voort en hulle het ŉ beroep op mense met videomateriaal van die voorval gedoen om dit nie aanlyn te deel nie en ook nie oor die gebeure te bespiegel nie. Tientalle ondersoekers, geklee in wit oorpakke en gewapen met kameras, het die toneel gefynkam. Inwoners is aanvanklik ook nie toegelaat om na hul huise terug te keer nie. Die minister van binnelandse sake, Priti Patel, het die skietery as “skokkend” bestempel en gesê haar gedagtes is by diegene wat deur die voorval geraak is. Sy het egter geen besonderhede verskaf oor wat presies gebeur het nie. Luke Pollard, ŉ LP van Plymouth Sutton en Devonport, sê die voorval was “ongelooflik verskriklik” en dat hy platgeslaan is deur die nuus dat een van die slagoffers ŉ kind is. People are waking up to the grim news that five people and the shooter have died in the #keyham shooting. Hearing that one of the dead is a small child is utterly heartbreaking. From 9am today Ford Primary School and local churches will be open as a safe space for the community — Luke Pollard MP (@LukePollard) August 13, 2021 Britse media het berig inwoners het harde klapgeluide en skote gehoor voor polisiebeamptes op die gebied toegesak het. Volgens een ooggetuie het die skieter die deur van ŉ huis oopgeskiet en losgebrand. “Hy het al skietende uit die huis gehardloop en op ŉ paar mense gevuur.” Nog ŉ ooggetuie sê hy het om ŉ hoek gestap en hom “vasgeloop teen ŉ ou met ŉ haelgeweer” wat heeltemal in swart geklee was. Massaskietery in Engeland is skaars en die meeste polisiebeamptes is nie eens gewapen nie. BBC berig die laaste massaskietery in Brittanje was in 2010 toe taxibestuurder Derrick Bird 12 mense in Cumbria vermoor het. Die suidweste van Engeland is boonop ŉ gewilde vakansiebestemming en word beskou as ŉ uiters rustige deel van die land. Plymouth, die streek se grootste stad met sowat 262 000 inwoners, is ook die tuiste van die grootste vlootbasis in westelike Europa. Kernkragduikbote en groot oorlogskepe is onder meer daar gevestig. ????Eyewitnesses at the scene claimed the man had “gone beserk” before opening fire. The gunman is understood to be dead but it is unclear whether he killed himself or was shot by policehttps://t.co/GLDoknizs5 — The Telegraph (@Telegraph) August 12, 2021